Í dag ræðst hvort flokkur Emmanuels Macron Frakklandsforseta verði áfram í meirihluta á franska þinginu. Seinni umferð þingkosninganna fer fram í dag.
Það stefnir í spennandi kosningar í Frakklandi í dag. Í fyrri umferðinni var afar lítill munur á tveimur framboðum. Ensamble, þriggja flokka mið-hægribandalagi Macrons og NUPES bandalagi vinstri flokka. Bæði framboðin fengu um 26 prósent atkvæða. Á franska þinginu eru 577 sæti og þarf því 289 sæti til þess að mynda meirihluta. Í síðustu kosningum hlaut Ensamble 345 sæti en samkvæmt nýjustu skoðanakönnunum fær bandalagið á bilinu 255 til 295 sæti, sem þýðir meirihlutinn stendur tæpt.
Helsti keppinauturinn NUPES er nýtt bandalag vinstriflokka sem Jean- Luc Mélenchon leiðir. Hann bauð sig fram til forseta í apríl og hafnaði í þriðja sæti á eftir Marine Le Pen og Emmanuel Macron sem var endurkjörin. Skoðanakannanir sýna að NUPES gæti fengið 140 til 200 sæti.
Ef Ensamble missir meirihlutann á þinginu gæti það gert Macron erfitt um vik. Ríkisstjórn hans hefur óskorað vald í öllu er lýtur að utanríkis- og varnarmálum en þarf samþykki meirihluta þingsins til að koma öðrum stefnumálum í gegn, líkt og umdeildu frumvarpi um að hækka eftirlaunaaldur úr 62 árum í 65.
Kjörstaðir voru opnaðir klukkan sex í morgun að íslenskum tíma og verður lokað klukkan átján. Eftir lokun kjörstaða verða fyrstu útgönguspár birtar.